SAAB 96

SAAB 96 er en svensk personbil produsert av SAAB i perioden 1960–1980.
SAAB 96 var en videreutvikling av SAAB 93 og hadde store likheter med forgjengeren. Forskjellen lå i den nye bakdelen med større bakrute, større bagasjerom og et større baksete som gjorde bilen til en femseter.

I 1965 ble det gjennomført en "ansiktsløftning" der bilen fikk en lengre front, hvor radiatoren ble flyttet foran motoren (på tidlige årsmodeller stod radiatoren bak motoren). Til og med modellår 1966 ble SAAB 96 levert med en tresylindret totaktsmotor på 38–42 hk. Totaktsmotoren ble etter hvert ansett å være svært umoderne, noe som førte til salgskrise mot midten av 1960-tallet. Dette førte til at noen usolgte SAAB 96 av modellår 1966 ble konvertert til en firetakts V4 fra Ford, som også blant annet ble brukt i Ford Taunus. Denne motoren ble standard fra modellår 1967, selv om SAAB 96 fortsatt ble solgt i mindre antall med totaktsmotoren fram til og med 1968. Motorbyttet muliggjorde fortsatt salg av den populære bilen fram til 1980. 

Da den langt mer moderne SAAB 99 ble presentert i 1967 ble SAAB 96s viktighet redusert ytterligere. SAAB 96 ble likevel produsert fram til 1980, som et komplement til den større og mer moderne SAAB 99. De siste årsmodellene av SAAB 96 ble bygget i finske Nystad, dit en del av produksjonen ble flyttet allerede i 1969). Det siste året ble det produsert en jubileumsmodell i 300 eksemplarer med akvamarinblå metalliclakk, Ronal lettmetallfelger, blå plysjkledning og bakrutejalusi.

Tekniske data 
Motor (1960–68): rett tresylindret totaktsmotor
Slagvolum:	841 cm³
Borr x slag:	70x73 mm
Effekt:		38 hk (1960–1964), 40 hk (1965), 42 hk (1966–1968)
Toppfart: 127 km/t
Motor (1967–80):	firesylindret V-motor med toppventiler
Slagvolum:	1498 cm-16983
Borr x slag:	90x58,86 mm
Effekt:		62 hk (1976) 65 hk (1967–1975), 68 hk (1977–1980), SAAB 96 1700 S; 90 hk
Toppfart:        1967-1975: 145 km/t, 1976: 140 km/t, SAAB 96 1700 S: 160 km/t , 1977-1980: 154 km/t

Kraftoverføring
Langstilt motor foran, framhjulsdrift
3-trinns manuell gearkasse, med usynkronisert 1., frihjul og rattspak. Saxomat mot pristillegg. (1960–65)
4-trinns manuell girkasse med synkronisering på alle gir, frihjul og rattspak. (1961–80)

Mål:
Lengde:		403 cm (1960–64), 418 cm (1965–75)
Bredde:		157 cm
Høyde:		147 cm
Akselavstand:	249 cm

Årsmodeller
1960:	SAAB 96 ble presentert 17. februar 1960. Til forskjell fra forgjengeren SAAB 93 hadde den en ny bakpart, den større motoren fra SAAB 95 og et nytt instrumentpanel med liggende hastighetsmåler.
1961:	Startmotoren aktiveres med startnøkkelen.
1962:	SAAB 95s firetrinns gearkasse tilbys som ekstrautstyr i enkelte markeder, men hverken i Sverige eller Norge. Sikkerhetsbelter (kun skulderbelte) i framsetene blir standard på det svenske markedet.
1963:	Forbedret varme og ventilasjon, nytt SAAB-emblem i grillen; signalhornsring i rattet, bagasjeromsbelysning.
1964:	Tokrets diagonalkoblet bremsesystem, modifisert fordler,ny runde visere på instrumentpanelet. For å forebygge biltyverier innføres en reverslås som gjør at man må sette girspaken i revers for å kunne ta ut tenningsnøkkelen. Firetrinns girkasse er nå tilgjengelig på de fleste markeder, inkludert Norge og Sverige.
1965:	Ny lengre front; kjølesystemet flyttes fram i fronten foran motoren, hydraulisk clutch, hengende pedaler, motoreffekten økes til 40 hk, smalere støtfangere, nye, bredere baklykter med oransje blinklys. Til tross for at totaktsmotoren er eneste tilgjengelige alternativ, utføres i hemmelighet forsøk med diverse firetaktsmotorer for å erstatte den utdaterte totaktsmotoren. Ca 200 96 totaktere fikk sin motor utmontert og tysk Ford V4 installert. Denne unike førserien var ment å støtte forhandlernettet i promoteringformål, men bilene ble raskt solgt. I Norge eksisterer noen få eksemplarer som alle er registrert tidlig i september 1965.
1966:	Ny trippelforgasser øker effekten til 42 hk; nye hjulkapseler; doble ytre bakspeil. Firetrinns gearkasse blir standard.
1967:	V4-motoren fra Ford introduseres, men totaktaren blir igjen som et billigere alternativ. Skivebremser foran, vekselstrømsgenerator, vindusviskere med to hastigheter.
1968:	Større front- og bakrute, innebakspeilet flyttes til rutens overkant, nytt ratt. I løpet av våren 1968 avsluttes produksjonen av totaktsmotoren.
1969:	Bremseservo, nye rektangulære lyskastere, nye blinklys/parkeringslys foran, ny grill, nye hjulkapsler, gummilister på støtfangerhornene, rattstang av sikkerhetstype, forbedrede stoler med nakkestøtter som tilvalg. 
1970:	Nytt instrumentpanel, nytt ratt, lyset kobles over tenningen og redusere risikoen for utladdet batteri, fellbart baksete gjør bilen til en "kvartskombi". Sikkerhetsbelter i baksete blir standard på noen markeder, men ikke i Norge.
1971:	Vindusviskere på hovedlyset, kromlistene på skjermene flyttes til bilens nederkant.
1972:	Nye felger, eloppvarmet førersete, åpningsbare bakre sideruter, støtfangerhorn i svart gummi
1973:	Halogenlys, nye hjulkapsler, nytt instrumentpanel.
1974:	Ny grill i plast, rullebelter foran med beltepåminner på instrumentpanelet, sikkerhetsbelter bak på alle markeder, forbedret rustbeskyttelse. Saabs motorsportsavdeling produserer en spesialserie som ble kalt Saab 96 V4 1700 S i kun 100 eksemplarer, alle med orange (indisk gul) lakkering. Denne spesialmodellen ble kun solgt i Sverige i 1974 og 1975. 1700S hadde en større motor på 1698 cc med dobbeltforgasser, som ga en effekt på 90 hk. 1700S var utstyrt med detaljer fra Saab Sport&Rally-sortimentet som totoms sportseksosanlegg, svarte rallystriper på sidene, lettmetallfelger, lærratt, turteller og et avstivet karposseri.
1975:	Forsterket girkasse, radialdekk, svarte vindusviskere, rullebelter bak. I 1975 ble det solgt en spesialserie i sølv metalic for å markere Saabs første 25 år som bilprodusent. Foruten at bilen ble utstyrt med sidestriper og 96 Silverdekal tilbød man også lærratt og lettmetallfelger til rabattert pris. Innredningen i Silver var i begynnelsen manilabrun, men gikk i løpet av året gradevis over i løvegul.
1976:	Bilen kalles nå 96L, med henvisning til sin "de Luxe-utrustning". Nye svenske avgasskrav reduserer motoreffekten til 62 hk, ny forgasser med manuell choke, støtsabsorberende gummistøtfangere av samme type som på Saab 99, bredere felger, nakkestøtter foran, baksetet endres for å bli romsligere, nytt ratt, modifisert instrumentpanel, eloppvarmet bakrute.
1977:	Større ytterbakspeil i svart plast, mer behagelige framseter fra Saab 99, laminert frontrute. I løpet av modellåret introduseres toportsforgassere som øker effekten til 68 hk, noe som gjør at bilen får tilnavnet V4 Super. 
1978:	Bilen kalles nå 96GL. Større blinklys/parkeringslys foran, større baklys, spoiler på bakluken. Kombimodellen opphører.
1979:	Produksjonen flyttes til Nystad. Svart dekor rundt siderutene og mellom baklyktene. I mars 1979 innføres svart stripe nederst og små svarte hjulkapsler..
1980:	En jubileumsmodell produseres i 300 eksemplarer med akvamarinblå metalliclakk, Ronal lettmetallfelger, blå plysjkledning og bakrutejalusi. Den siste Saab 96 (som står utstilt på Saab-museet i Trollhättan forlater Nystad den 11. januar 1980 (chassi nr. 96806002814).

Totalt ble det produsert 547 221 stykk SAAB 96, inkludert GT 750/850 og SAAB Sport/Monte Carlo.

Se også 
SAAB 95 (kombiversjonen)

Litteratur
 Saab – bilarna de första 40 åren, Björn-Eric Lindh, 1987. ISBN 91-86442-30-9

Eksterne lenker
 

96
Bilmodeller introdusert i 1960